《十月初二日鸳鸯湖上水流云在轩作饯秋曲宴张熊万潮家吉祥均在座集者二十二人》
清代·姚燮

庭池数片败荷叶，梦写春灯旧罗褶。墙角一树枯桐枝，细翠但袅烟藤丝。

就中一轩容六几，十二空棂纱是水。二十二人同一轩，人气辟秋轩不寒。

七尺屏风百罂菊，人气无寒地气绿。绿香暗缭初炙笙，十月江南二月莺。

天色溶溶万态妥，画渚当门雁来坐。与吾知者人两三，怜我发似疏柳鬖。

馀人各自煖颜色，萍聚何须尽相识？结斯豪社云饯秋，此辈谁知秋可愁？

高筵传觞吾独醒，罗绮年华发猛省。沄沄东逝湖流长，偶来摇此华灯光。

鸡鸣腷膊落星烂，霜到头颠筵未散。清歌良酝吾不怡，彼真旷达吾还痴。

作者简介：姚燮（1805—1864）晚清文学家、画家。字梅伯，号复庄，又号大梅山民、上湖生、某伯、大某山民、复翁、复道人、野桥、东海生等，浙江镇海（今宁波北仑）人。道光举人，以著作教授终身。治学广涉经史、地理、释道、戏曲、小说。工诗画，尤善人物、梅花。著有《今乐考证》、《大梅山馆集》、《疏影楼词》。